สรุปภาวะตลาดต่างประเทศ ประจำวันที่ 17 มิ.ย. 2563
สรุปภาวะตลาดต่างประเทศ ประจำวันที่ 17 มิ.ย. 2563
18 มิ.ย. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (17 มิ.ย.) เนื่องจากนักลงทุนยังคงกังวลเกี่ยวกับการแพร่ระบาดรอบสองของไวรัสโควิด-19 หลังพบผู้ติดเชื้อเพิ่มขึ้นในสหรัฐ และจีน โดยเฉพาะในกรุงปักกิ่ง ซึ่งสถานการณ์ดังกล่าวทำให้เกิดความกังวลว่าทางรัฐบาลอาจจะใช้มาตรการล็อกดาวน์เพื่อควบคุมการแพร่ระบาดอีกครั้ง และจะฉุดเศรษฐกิจให้ทรุดตัวลงอีก
ดัชนีเฉลี่ยอุตสาหกรรมดาวโจนส์ปิดที่ 26,119.61 จุด ลดลง 170.37 จุด หรือ -0.65% ขณะที่ดัชนี S&amp;P500 ปิดที่ 3,113.49 จุด ลดลง 11.25 จุด ลดลง -0.36% ส่วนดัชนี Nasdaq ปิดที่ 9,910.53 จุด เพิ่มขึ้น 14.66 จุด หรือ +0.15%
 
ตลาดหุ้นยุโรปปิดปรับตัวขึ้นเมื่อคืนนี้ (17 มิ.ย.) โดยได้แรงหนุนจากความหวังเกี่ยวกับมาตรการกระตุ้นเศรษฐกิจของสหรัฐ และการฟื้นตัวของเศรษฐกิจโลก ซึ่งได้ช่วยคลายความวิตกเกี่ยวกับการดำเนินมาตรการล็อกดาวน์ต่อไปหลังจากที่พบการแพร่ระบาดครั้งใหม่ของไวรัสโควิด-19 ในจีน
ดัชนี Stoxx Europe 600 บวก 0.74% ปิดที่ 366.02 จุด
ดัชนี CAC-40 ตลาดหุ้นฝรั่งเศสปิดที่ 4,995.97 จุด เพิ่มขึ้น 43.52 จุด หรือ +0.88%, ดัชนี DAX ตลาดหุ้นเยอรมนีปิดที่ 12,382.14 จุด เพิ่มขึ้น 66.48 จุด หรือ +0.54% และดัชนี FTSE 100 ตลาดหุ้นลอนดอนปิดที่ 6,253.25 จุด เพิ่มขึ้น 10.46 จุด หรือ +0.17%
 
ตลาดหุ้นลอนดอนปิดบวกเล็กน้อยเมื่อคืนนี้ (17 มิ.ย.) โดยได้แรงหนุนจากความหวังเกี่ยวกับการฟื้นตัวของเศรษฐกิจโลก และจากการคาดการณ์แนวโน้มผลประกอบการที่สดใสของบริษัทจดทะเบียน แม้นักลงทุนยังคงมีความวิตกเกี่ยวกับการระบาดรอบสองของโรคโควิด-19 ก็ตาม
ดัชนี FTSE 100 ตลาดหุ้นลอนดอนปิดที่ 6,253.25 จุด เพิ่มขึ้น 10.46 จุด หรือ +0.17%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (17 มิ.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐพุ่งขึ้นในสัปดาห์ที่ผ่านมา สวนทางกับที่นักวิเคราะห์คาดว่าจะลดลง
สัญญาน้ำมันดิบ WTI ส่งมอบเดือนก.ค. ลดลง 42 เซนต์ หรือ 1.1% ปิดที่ 37.96 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ลดลง 25 เซนต์ หรือ 0.6% ปิดที่ 40.71 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (17 มิ.ย.) โดยได้รับแรงกดดันจากการแข็งค่าของสกุลเงินดอลลาร์ นอกจากนี้ การที่ตลาดหุ้นยุโรปดีดตัวขึ้น ยังเป็นอีกปัจจัยที่ทำให้นักลงทุนลดการถือครองทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 90 เซนต์ หรือ 0.05% ปิดที่ 1,735.60 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 12.3 เซนต์ หรือ 0.7% ปิดที่ 17.775 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 5.7 ดอลลาร์  หรือ 0.68% ปิดที่ 838.2 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 17.20 ดอลลาร์ หรือ 0.9% ปิดที่ 1,925.50 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (17 มิ.ย.) เนื่องจากนักลงทุนเข้าซื้อดอลลาร์ซึ่งถือเป็นสกุลเงินปลอดภัยและมีสภาพคล่องสูง ท่ามกลางความวิตกกังวลเกี่ยวกับการแพร่ระบาดรอบสองของโรคโควิด-19 ในสหรัฐและประเทศอื่นๆ
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.21% สู่ระดับ 97.1654 เมื่อคืนนี้
ดอลลาร์แข็งค่าเมื่อเทียบกับฟรังก์สวิสที่ระดับ 0.9496 ฟรังก์ จากระดับ 0.9494 ฟรังก์ และทรงตัวเมื่อเทียบกับดอลลาร์แคนาดา ที่ระดับ 1.3567 ดอลลาร์แคนาดา แต่เมื่อเทียบกับเงินเยน ดอลลาร์อ่อนค่าลงแตะที่ระดับ  107.09 เยน จากระดับ 107.28 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1229 ดอลลาร์ จากระดับ 1.1271 ดอลลาร์ ขณะที่เงินปอนด์อ่อนค่าลงแตะที่ระดับ 1.2537 ดอลลาร์ จากระดับ 1.2577 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6890 ดอลลาร์สหรัฐ จากระดับ  0.6893 ดอลลาร์สหรัฐ